Ivan Moskvitin

Ivan Yurievitc Moskvitin ( rossiavon Иван Юрьевич Москвитин ), awalkeyes kaiki 1647, tiyir rossiaf vestasik, ape xantaf gu Moskva. Va rossiafa brinuga kal Oxotsk Bira gadeyer, batkane vanpiyis taneaf rossiik artlapis va Pacifika Welfa.

Moskvitin bak 1626 wetce kazakikaf sokesik ke Tomsk taneatomon zo slamer. Bak 1636 ok 1637, Dmitri Kopilov is inaf milk dem 54 sayakik don Moskvitin van Yakutsk ronon zo stakseyed. Va Lena bost vatitlapiyir aze va Aldan kuksa vaticlapiyir. Ba 28/06/1638, arte mon 100 km- katice artexo ke Maya kuksa is 250 km- gerone Yakutsk, va Butalsk folk zabduyur.

Zolkadiwik ke gola givayar da lana kuksa geon tigiyir lize keneon deblitik va zaip miduyud ise va bonol is rotir va dilgavafi vruni digiyid. Bak alubeaksat ke 1639, va Moskvitin do 20 kazakik ke Tomsk is 19 kazakik ke Krasnoyarsk do lizukaf nyapesik ronon stakseyer. Sin va Aldan kuksa vatitlapiyid aze va Maya kuksa vaticlapiyid aze va Djugdjur jaka aze va Ulya bost vatitlapiyid aze va Oxotsk Bira bak anyusteaksat ke 1639 tere artlapiyid.

Poke artexo ke bost ok arte katiceon 25 km-, va fentugalafo pemaxo exoneyed. Ba 01/10/1639, in is 20 ayik ronon barkon al totayad aze va Oxota bost artlapiyid lize Oxotsk widava di zo kolnayar. Kal 500 km- ronon wan totayad, van Taui ceda, nume batkane roliwotayad.

Bak ban fentugal va toloya totapa vegeduyud. Bak toza ke alubeaksat ke 1640, kal Uda pargalu getalton totayad. Banlize gu kruldera ke Amur bost isu Zeya isu Amgun is kruldera ke deblitafe Nivx sane kene krimta is koe konaka ewala is dere kruldera ke Daur lukastkirik digis va monapa is bonol is okol is malestus va beg zo givayad. Dere zo givayad da Daur lukastkirik kan tota sure al artlapiyid aze va jontik Nivx saneik aytayad. Moskvitin is dositikeem ronon azon lapiyid aze va Cantar ewaleem kozwiyid aze va Saxalin pargalu artlapiyid ise rotir va Saxalin ewalapa ve kozwiyid. Nope gavef cadim di dimlapiyid aze bak santaneaksat va fentugalafo pemaxo poke artexo ke Aldoma kuksa. Isti pereaksat ke 1641 dim Yakutsk tigiyid.

Tiskana giva noveyed da Kurbat Ivanov va taneaf liwot va krimta di exoneyer ( bareaksat ke 1642 ). Bak 1645 Moskvitin do Kopilov koe Tomsk tigir. Ko Moskva diretandon zo stakser aze bak 1647 dem ekava vas redakik dimplapiyir. Kaikion va betcoba icde in mea grupet.
|}

Moskvitin (Ivan)
Moskvitin (Ivan)
Moskvitin (Ivan)